RESOLUCIÓN do 23 de decembro de 2008 pola que se fai pública a modificación do programa de préstamos para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 31/12/2008

Mediante Resolución do 12 de decembro de 2007 fíxose público o programa de préstamos para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI) (DOG nº 244, do 19 de decembro de 2007).
Este programa está rexistrando un importante éxito, resultando ser un instrumento de grande importancia para as empresas galegas na actual situación dos mercados financeiros. As solicitudes de financiamento recibidas superaron os 30.000.000 de euros, importe do préstamo global asinado polo Igape co BEI, atopándose nun avanzado estado a tramitación dun segundo préstamo global co BEI por importe de ata 200.000.000 de euros, que previsiblemente estará dispoñible a principios do próximo ano 2009. Entre tanto, sería posible atender proxectos elixibles con outras dispoñibilidades de Tesouraría, sen prexuízo da súa futura afectación ao vindeiro préstamo global que se poida asinar. Estas circunstancias aconsellan introducir unha serie de modificacións na regulación do programa de préstamos que consideren a posibilidade de ampliar a súa dotación económica a medida que se materialicen novas dispoñibilidades orzamentarias, así como outras cuestións como ampliar os prazos previstos para a
presentación de solicitudes e para a formalización das operacións que resulten aprobadas, ou a previsión de adaptar os prazos máximos de reembolso dos préstamos a futuros cambios que, se é o caso, se poidan producir na lexislación vixente.
En consecuencia, o Consello de Dirección do Igape acordou na súa xuntanza do 28 de novembro modificar o programa de préstamos para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI).
Por todo o anterior e en virtude das facultades que teño conferidas,
RESOLVO:
Primeiro.-Publicar as seguintes modificacións do programa de préstamos para financiar proxectos de investimento na Comunidade Autónoma de Galicia con fondos do Banco Europeo de Investimentos (BEI) (DOG nº 244, do 19 de decembro de 2007):
-Engádese o seguinte parágrafo na cláusula primeira:
«Amplíase en 200.000.000 de euros a contía da liña indicada no parágrafo anterior, quedando condicionada á concesión de novos préstamos por parte do Igape á existencia de dispoñibilidades orzamentarias que poderán dotarse con recursos procedentes de novos préstamos globais que se poidan asinar co BEI ou con recursos propios do instituto. As dotacións orzamentarias que se destinen a financiar ampliacións da liña de préstamos serán publicadas no Diario Oficial de Galicia unha vez que resulten aprobadas polo órgano correspondente do instituto.
O prazo máximo de formalización dos préstamos que se concedan ao abeiro desta liña será ata o 31 de decembro de 2011».
-Modifícase o parágrafo primeiro da cláusula 2.1, que queda redactado como segue:
«2.1. Prestameiros: os prestameiros serán as empresas promotoras de investimentos elixibles que teñan a consideración de PEME independente, segundo se define nesta epígrafe. Poderán concederse préstamos a Pemes que non cumpran o criterio de independencia segundo se define nesta epígrafe ata un importe máximo conxunto dun terzo da dotación orzamentaria con que estea dotada a liña á data de proposta de concesión da operación de préstamo».
-Modifícase a cláusula 2.2, que queda redactada como segue:
«2.2. Prazo de presentación de solicitudes: o prazo de presentación de solicitudes iniciarase ao día seguinte á publicación deste programa de préstamos no Diario Oficial de Galicia e rematará o 31 de decembro de 2010. No caso de esgotamento de crédito antes da dita data, publicarase no Diario Oficial de Galicia a finalización anticipada do prazo».
-Modifícase a cláusula 2.6, que queda redactada do seguinte xeito:
«2.6. Os prazos de amortización e carencia das operacións adaptaranse ás características e necesidades de cada proxecto, dentro dos límites establecidos no artigo 6º do Decreto 133/2002, que regula a concesión de préstamos polo Instituto Galego de Promoción Económica ou nas disposicións que, se é o caso, modifiquen o establecido no devandito artigo».
Segundo.-Esta resolución entrará en vigor ao día seguinte da súa publicación no Diario Oficial de Galicia.
Santiago de Compostela, 23 de decembro de 2008.
Álvaro Álvarez-Blázquez Fernández
Director xeral do Instituto Galego de Promoción Económica